b"\n_START_ARTICLE_\nRotors entrella\xc3\xa7ats\n_START_PARAGRAPH_\nEls  rotors entrella\xc3\xa7ats , o  rotors entrecreuats  en un helic\xc3\xb2pter s\xc3\xb3n el conjunt de dos rotors girant en direccions oposades, amb els pals dels rotors muntats un al costat de l'altre amb un lleu angle d'inclinaci\xc3\xb3 entre els dos, de manera que les pales en girar es creuen entre si sense topar. Aquesta disposici\xc3\xb3 permet que l'helic\xc3\xb2pter voli sense necessitat de tenir un rotor de cua. De vegades aquesta configuraci\xc3\xb3 \xc3\xa9s anomenada  synchropter  en angl\xc3\xa8s._NEWLINE_Aquesta disposici\xc3\xb3 va ser desenvolupada durant la Segona Guerra Mundial a Alemanya per Anton Flettner per al petit helic\xc3\xb2pter de guerra antisubmarina Flettner Fl 265 i posteriorment el Flettner Fl 282 Kolibri. Despr\xc3\xa9s de finalitzar la guerra, la companyia nord-americana Kaman Aircraft va fabricar el HH-43 Huskies, per a tasques de lluita contra incendis de les Forces A\xc3\xa8ries dels Estats Units. Els helic\xc3\xb2pters amb rotors entrecreuats tenen una gran estabilitat i potent capacitat elevadora. L'\xc3\xbaltim model Kaman K-MAX \xc3\xa9s un helic\xc3\xb2pter grua usat en la construcci\xc3\xb3."